גלגלי האופניים הם דקים מאוד כדי להקטין את החיכוך עם הכביש עד למינימום. הכידון מעוקל כלפי מטה במבנה של שתי קרניים, כדי לאפשר לרוכב לרכון קדימה לתנוחת רכיבה אווירודינמית בעת רכיבה מהירה.
פיתוחים אחדים הופיעו בשנים האחרונות. דוושות המתחברות לנעלי רכיבה מיוחדות שנועל הרוכב המנצלות את האנרגיה המושקעת בהרמת הרגל להנעת האופניים; מנופי העברת הילוכים זעירים, המשולבים בידיות המעצורים, בעזרתם מעביר הרוכב הילוכים במגע קל של האצבע; אוכף רכיבה ארגונומי המונע לחץ על המפשעה ופגיעה בצינורית הזרע, ומערכות גלגלי שיניים המשתלבות בצורה מדויקת ושקטה ביותר.
ספורט אופני הכביש.
מרוצי אופני כביש נערכים על כבישים סלולים, ובכך הם נבדלים ממרוצי אופני השטח הנערכים בתנאי שטח משובשים ודרכי עפר. לרוב המרוצים נערכים על כבישים שנסללו לשם תעבורה יום יומית ולא נועדו במיוחד למרוצים.
דת' מטאל
דת' מטאל (באנגלית: Death Metal) הוא תת-ז'אנר קיצוני של מוזיקת הבי מטאל.
הדת' מטאל בדרך כלל משלב גיטרות עם דיסטורשן ומכוונות נמוך, וטכניקות הכוללות שירה מסוג גראול בטונים נמוכים, תיפוף אגרסיבי ועוצמתי הכולל את טכניקת הדאבל באס, ושינוי פתאומי בחתימות הזמן, בקצב, ובמפתח השיר. מוזיקת הדת' מטאל עשויה לכלול נושאים ות'מות כגון: אלימות, שטניזם, אימה, טבע, מיסטיקה, מיתולוגיה, פילוסופיה, מדע בדיוני ופוליטיקה. השירים לעיתים מתארים מעשים קיצוניים כגון הטלות מום, ביתור, עינויים וקניבליזם.
מתוך המבנה המוזיקלי של ת'ראש מטאל ובלאק מטאל מוקדם, דת' מטאל הופיע באמצע שנות ה-80. להקות כגון ונום (Venom), קלטיק פרוסט (Celtic Frost), סלייר (Slayer) וקריאייטור (Kreator), השפיעו רבות על התפתחותו ויצירתו של הז'אנר. דת' (Death), פוזסט (Possessed), נקרופאג'יה (Necrophagia), אוביטוארי (Obituary), אוטופסי (Autopsy), מורביד אנג'ל (Morbid Angel) וספולטורה (Sepultura) המוקדמת, נחשבים בעיני רבים כחלוצי הז'אנר. בשנות השמונים המאוחרות ושנות התשעים המוקדמות, הדת' מטאל התפרסם יותר ויותר כז'אנר פופולרי. דת' מטאל, הנחשב לקשוח ואופנתי יותר מת'ראש, גרם לפיחות בפופולריות של הת'ראש מטאל.
מאז, נהיה הדת' מטאל ז'אנר רחב ומגוון יותר, וממנו התפתחו הרבה תתי-ז'אנרים אחרים. דת' מטאל מלודי משלב אלמנטים של דת' מטאל עם אלו של הגל החדש של ההבי מטאל הבריטי. דת' מטאל טכני הוא סגנון מורכב, עם סימני זמן לא שכיחים, מקצבים לא טיפוסיים והרמוניות ומנגינות יוצאות דופן. דת'-דום משלב דום מטאל ודת' מטאל, ובפרט את הקצב האיטי והאווירה המלנכולית של הדום מטאל עם שאגות הגרואלינג העמוקות של הדת' מטאל, ותיפוף ה"דאבל-קיק". גורגריינד, דת'גריינד ופורנוגריינד מערבבים את המורכבות של דת' מטאל עם העוצמה, המהירות והקיצור של גריינדקור. דת'קור משלב דת' מטאל עם תכונות של מטאלקור. דת'נ'רול משלב את הגראולינג של דת' מטאל וריפי גיטרה מעוותים מאוד עם אלמנטים של הארד רוק משנות ה-70 והבי מטאל.
היסטוריה.
הולדת הז'אנר.
להקת האקסטרים מטאל האנגלית ונום (Venom), מניוקאסל, גיבשה את המרכיבים של מה שנודע מאוחר יותר בתור ת'ראש מטאל, דת' מטאל ובלאק מטאל, עם שני האלבומים הראשונים שלה, Welcome to Hell ו-Black Metal, שיצאו בסוף 1981 ו-1982, בהתאמה. להקה נוספת שהשפיעה על הולדת הז'אנר היא סלייר האמריקאית, שנוסדה גם היא בשנת 1981, הייתה כבדה ואלימה יותר מלהקות הת'ראש מטאל האחרות של התקופה (מטאליקה, מגאדת' ועוד) והשפיעה רבות על להקות הדת' מטאל הראשונות, כגון דת', אוביטוארי ומורביד אנג'ל.
פוזסט (Possessed), להקה אמריקאית שנוסדה בשנת 1983 בסן פרנסיסקו, נחשבת ללהקה שחיברה את הקווים האחרונים בין הת'ראש מטאל לסגנון החדש שייקרא מאוחר יותר דת' מטאל. למרות שהלהקה לא הוציאה אלבומים רבים בשנותיה הראשונות, היא מתוארת על ידי רבים כלהקת הדת' מטאל הראשונה.
במקביל להקמתה של פוזסט, להקה אמריקאית נוספת בשם דת' (Death) התחילה את דרכה. דת', שנוסדה בשנת 1983, הוציאה בשנת 1984 את אלבום הדמו הראשון שלה, "Death by Metal". הדמו היווה הצלחה מסחררת ומהר מאוד הלהקה צברה פופולריות. הסגנון המהיר והאלים של הלהקה המשלב תיפוף מהיר במיוחד ושירה צעקנית, הדהים את סצנת המטאל העולמית וקנה לדת' את מעמדה כממציאת הדת' מטאל יחד עם פוזסט.
תתי-סגנונות.
דת' מטאל ברוטאלי.
דת' מטאל ברוטאלי (Brutal Death Metal) הוא תת-הז'אנר הקיצוני ביותר של הדת' מטאל, ולמעשה אחד מסגנונות המטאל הקיצוניים ביותר הקיימים כיום. הדת' מטאל הברוטאלי מאופיין בשירת גראולינג נמוכה, דיסטורשן כמעט אבסולוטי, חוסר מלודיה, נגינה כבדה ומהירה מאוד והקצנה של האלמנטים של הדת' מטאל המסורתי. בסגנון זה, קיימת העדפה ברורה למהירות ומקצבים מורכבים על פני היבטים אחרים, כגון מנגינה וצלילים.להקות בולטות בתחום: קניבל קורפס, סאפאקיישן, אימוליישן ו-Dying Fetus.
דת' מטאל מלודי.
דת' מטאל מלודי (Melodic Death Metal), או בקיצור, "מלודת'" (Melodeath) הוא תת-ז'אנר של הדת' מטאל. הדת' מטאל השוודי (Swedish Death Metal) יכול להיחשב למבשר של "דת' מטאל מלודי". הדת' מטאל המלודי הוא הבי מטאל המעורבב עם אלמנטים של דת' מטאל ומושפע מאוד מהגל החדש של ההבי מטאל הבריטי. בניגוד לרוב הדת' מטאל האחר, מלודת' כולל בדרך כלל צווחות גבוהות (בשונה מהדת' מטאל המסורתי) לצד או בשילוב עם קולות הגראולינג הנמוכים הנפוצים בדת' מטאל מסורתי, קצבים איטיים יותר, הרבה יותר מלודיה ולעיתים אף שירה נקייה. לעיתים מיוחסת ל-Carcass את הוצאת אלבום הדת' מטאל המלודי הראשון עם Heartwork משנת 1993, אם כי להקות שוודיות In Flames, Dark Tranquillity ו-At the Gates מוזכרות בדרך כלל כחלוצות הז'אנר. להקות ידועות אחרות בסגנון זה הן אמון אמארת', צ'ילדרן אוף בודום, The Black Dahlia Murder ואינסומניום.
דת' מטאל טכני.
דת' מטאל טכני (Technical Death Metal) הוא תת-ז'אנר בדת' מטאל המאופיין בדרך כלל בשילוב של אלמנטים מוזיקליים מעולם הפרוגרסיב מטאל עם הדת' מטאל המסורתי, ובכך יצירה של מוזיקת דת' מטאל מורכבת יותר מבחינה מוזיקלית. הדת' מטאל הטכני מכיל בתוכו סולואים מורכבים במיוחד ונגינה וירטואוזית, ופעמים רבות סיבוך רב מאוד המקשה על הביצוע של השירים.להקות בולטות בתחום: נייל, אופת', דיקפטייטד.
בלאקנד דת' מטאל.
בלאקנד דת' מטאל (Blackened Death Metal) הוא שילוב של מוזיקת הדת' מטאל עם אלמנטים מסגנון בלאק מטאל. הבלאקנד דת' מטאל מתאפיין בקרבה מוזיקלית רבה יותר לדת' מטאל מאשר לבלאק מטאל, אך מושפע רבות מתרבות הבלאק מטאל, המאופיינת באיפור ולבוש קיצוני של חברי הלהקה, שטניזם, שירים בנושאים אפלים (מוות, אובדן, צער) ועוד.להקות בולטות בתחום: בהמות, בלפגור, סקרמנטום.
בלאק-דת' מלודי.
בלאק-דת' מלודי (Melodic Black-Death), הידוע גם בשם בלאקנד דת' מטאל מלודי (Blackened Melodic Death Metal), הוא תת-ז'אנר של של בלאקנד דת' מטאל ומטאל קיצוני המתאר את הסגנון שנוצר כאשר להקות דת' מטאל מלודיות החלו לקבל השראה מבלאק מטאל ומהרומנטיקה האירופית. עם זאת, בניגוד לרוב הבלאק מטאל האחר, הגישה הזו לז'אנר משלבת תחושה מוגברת של מלודיה ונרטיב.
להקות בולטות בתחום: Dissection, Sacramentum ו-Naglfar.
מטאל מלחמתי.
מטאל מלחמתי (War Metal), הידוע גם בשם בלאק מטאל מלחמתי (War Black Metal) או בלאק מטאל חייתי (Bestial Black Metal) הוא תת-ז'אנר אגרסיבי, קקופוני וכאוטי של בלאקנד דת' מטאל. השפעות חשובות, אף על פי שלא שייכות לז'אנר המטאל המלחמתי, כוללות את סודום, Possessed ואוטופסי.
להקות בולטות בתחום: בלספמי, Archgoat ו-Bestial Warlust.
דת'-דום.
דת'-דום (Death/Doom Metal) הוא סגנון מטאל המשלב דום מטאל ודת' מטאל, ובפרט את הקצב האיטי והאווירה הפסימית של הדום מטאל עם שאגות הגרואלינג העמוקות של הדת' מטאל, ותיפוף ה"דאבל-קיק". הדת'-דום מתאפיין בשירת גראולינג עמוקה במיוחד, מקצבים איטיים מאוד, ליריקה אפלה וחזרות רבות. בתורו, הדת'-דום הוליד את תת-הז'אנר הקשור בקשר הדוק, פיונרל דום, וכן את המטאל הגותי הנחשב למלודי, קודר ורומנטי יותר.
להקות בולטת בתחום: Paradise Lost, Swallow the Sun, Temple of Void, אוטופסי ו-Katatonia המוקדמת.
פיונרל דום.
פיונרל דום (באנגלית: Funeral Doom; תרגום חופשי: דום לוויות) הוא סגנון המשלב דת'-דום עם שירי לוויה ואבל (dirge). פיונרל דום הוא איטי במיוחד, ושם דגש על יצירת תחושה של ריקנות, ייאוש ומצב רוח דיכאוני. נעשה שימוש רב בדיסטורשן של הגיטרות החשמליות ואלמנטים של דארק אמביינט, כגון שימוש בקלידים, משמשים לעיתים כדי ליצור אווירה דמוית-חלום. השירה נעשית בדרך כלל במזמורים מלאי-אבל וגרואלינג. הלהקות החלוצות של הפיונרל דום הן Mournful Congregation (אוסטרליה), Esoteric (בריטניה), Evoken (ארצות הברית), Funeral (נורווגיה), Thergothon ו-Skepticism (פינלנד). להקות ידועות אחרות בסגנון זה הן Shape of Despair, Frowning ו-Remembrance.
ההבדל בין פיונרל דום לדת'-דום "טהור" הוא שפיונרל דום הוא יותר איטי, אפל ועצוב מדת'-דום. כמו כן, פיונרל דום נחשב לפחות אגרסיבי מדת'-דום.
אולד סקול דת' מטאל.